efsyn.gr

Δεκτή έκανε ο δήμαρχος Αθηναίων, Κώστας Μπακογιάννη, την παραίτηση της Δήμητρας-Ινέζ Αγγελή-Λυκούδη από τη θέση της εντεταλμένης δημοτικής συμβούλου για το Παιδί.

«Η νέα Δημοτική Αρχή της Αθήνας συνεχίζει απρόσκοπτα. Καμία σκιά, καμία πολιτική εκμετάλλευση του έργου και της προσπάθειας που έχει ξεκινήσει στην πόλη μας», ανακοίνωσε ο δήμος.

Προηγήθηκε η καταγγελία του επικεφαλής της δημοτικής παράταξης «Ανοιχτή Πόλη», Νάσου Ηλιόπουλου, που ζήτησε την αποπομπή της κ. Λυκούδη, και ανήρτησε στο Facebook βίντεο του 2011 από «συγκέντρωση που κατέληξε στο αιματηρό πογκρόμ στο κέντρο της Αθήνας» κατά την οποία η κ. Λυκούδη καλεί τους πολίτες «να καθαρίσει όλη η περιοχή».

Στο οπτικοακουστικό υλικό φαίνεται ακολούθως ο Ηλίας Κασιδιάρης, να ζητάει από τους συγκεντρωμένους «να είστε στον δρόμο, να δώσετε τον αγώνα». Ο ίδιος τις επόμενες μέρες βρέθηκε στον δρόμο καθώς ήταν ο ενορχηστρωτής του πογκρόμ που οργάνωσε η ναζιστική οργάνωση με αφορμή τη δολοφονία του Μανώλη Καντάρη.

Πογκρόμ Μάιος 2011 Στην προεκλογική εκστρατεία για τον Δήμο Αθηναίων είχαμε όλοι και όλες μία ξεκάθαρη θέση: κανένας διάλογος με τους νεοναζί δολοφόνους της Χρυσής Αυγής. Από τότε όμως η Ανοιχτή Πόλη είχε πει το αυτονόητο: ότι θα κριθούμε όλοι μας στην πράξη και όχι στα εύκολα λόγια. Και τώρα ήρθε η ώρα της πράξης. Ο Δήμαρχος Αθηναίων οφείλει να πάρει μια ξεκάθαρη απόφαση υπό το βάρος μίας αποκάλυψης. Τον Μάιο του 2011 η εντεταλμένη σύμβουλος Παιδείας κ.Δήμητρα-Ινες Αγγελή-Λυκούδη συμμετείχε, ως εκλεγμένη με την παράταξη του κ. Κακλαμάνη, μαζί με την ηγεσία της Χρυσής Αυγής, σε μία συγκέντρωση που κατέληξε σε πογκρόμ εναντίον μεταναστών. Ο αμέσως προηγούμενος ομιλητής πριν την κυρία Λυκούδη κλείνει με τη φράση "αν χρειαστεί να χυθεί αίμα, θα χυθεί αίμα". Η κυρία Λυκούδη παίρνει τον λόγο αμέσως μετά, ενώ ακούγεται το σύνθημα "το αίμα κυλάει/εκδίκηση ζητάει". Σύμφωνα με την τοποθέτησή της ο στόχος της κινητοποίησης είναι απλός: "να καθαρίσει όλη η περιοχή". Τις επόμενες μέρες το κέντρο της Αθήνας γνώρισε ένα πρωτοφανές ρατσιστικό πογκρόμ. Με αφορμή την τραγική δολοφονία του Μανώλη Καντάρη, ένας ακροδεξιός όχλος επιτέθηκε σε μετανάστες και μετανάστριες, κατέστρεψε καταστήματα, τραυμάτισε δεκάδες και δολοφόνησε έναν. Σε αυτά τα θέματα δεν υπάρχει περιθώριο συμβιβασμού. Η Ανοιχτή Πόλη ζητά την αποπομπή της κ.Δήμητρας-Ινες Αγγελή-Λυκούδη. Δεν μπορεί τα ζητήματα παιδείας του Δήμου να βρίσκονται στα χέρια ενός ανθρώπου που δέχεται να συνομιλεί με τον Ηλία Κασιδιάρη, που αντιμετωπίζει τους μετανάστες/τριες ως σκουπίδια, που σιωπά όταν το πλήθος ζητά αίμα. Θα θέσουμε το αίτημά μας στο επόμενο δημοτικό συμβούλιο και καλούμε τον κύριο Μπακογιάννη να δεσμευτεί από τώρα για την παραδειγματική απομάκρυνση της κυρίας Λυκούδη από τα καθήκοντά της. Gepostet von Νάσος Ηλιόπουλος am Dienstag, 12. November 2019

Στη σημερινή ανακοίνωση του δήμου γνωστοποιείται και η αποδοχή της παραίτησης «για λόγους ευθιξίας, της Δημοτικής Συμβούλου Κατερίνας Γκαγκάκη, από τη θέση της Προέδρου του Διοικητικού Συμβουλίου της "Τεχνόπολις"».

Ο Πέτρος Κωνσταντίνου, δημοτικός σύμβουλος με την «Ανταρσία στις Γειτονιές της Αθήνας», σχολίασε πως «η καταγγελία για την συμμετοχή στις ρατσιστικές συνάξεις μίσους των χρυσαυγιτών για την Ινές Λυκούδη και για την ανοχή στη σεξιστική χυδαιότητα για την Κατερίνα Γκαγκάκη στην εκπομπή Λιάγκα, με την διακωμώδηση της σεξουαλικής παρενόχλησης σε βάρος φοιτήτριας, ανάγκασε στις παραιτήσεις των συμβούλων του Μπακογιάννη από τις θέσεις ευθύνης».

«Άραγε γιατί έχουν ακόμη θέση στην παράταξη του; Ανέχεται για την παράταξη του ανοικτά φιλοφασιστικές και ρατσιστικές αντιμετωπίσεις; Τα περί πολιτικής εκμετάλλευσης είναι άσφαιρα πυρά καθώς χρειάστηκε η μαζική κινητοποίηση για να υπάρξει αυτό το βήμα. Αναμένουμε και καθαρή δήλωση του κυρίου Μπακογιάννη ότι θα δοθούν οι αίθουσες του 144 δημοτικού σχολείου για την συνέχιση της λειτουργίας του σχολείο της Πακιστανικής Κοινότητας Ελλάδος "η Ενότητα"».